Il-Kummissjoni Ewropea - Stqarrija għall-istampa Aġenda Ewropea dwar is-Sigurtà: Il-Kummissjoni tistabbilixxi approċċ ġdid dwar l-interoperabbiltà tas-sistemi tal-informazzjoni Strasburgu, is-16ta' mejju 2017 Apparti milli jipprovdi aġġornament dwar il-progress li sar rigward fajls kruċjali, ir-rapport jiffoka fuq ix-xogħol li jinsab għaddej biex tittejjeb il-ġestjoni tal-informazzjoni rigward il-fruntieri u s-sigurtà u jistabbilixxi l-approċċ il-ġdid tal-Kummissjoni biex tinkiseb l-interoperabbiltà tas-sistemi ta' informazzjoni tal-UE għall-ġestjoni tas-sigurtà, il-fruntieri u l-migrazzjoni sal-2020. Wara l-attakk ċibernetiku globali ta' dan l-aħħar, ir-rapport jenfasizza wkoll l-impenn tal-Kummissjoni li żżid il-pass tax-xogħol fuq ir-rieżami tal-2013 tal-Istrateġija taċ-Ċibersigurtà tal-UE sabiex tipprovdi rispons effettiv għat-theddidiet ċibernetiċi. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: "Il-valur tal-informazzjoni tagħna dwar is-sigurtà huwa massimizzat meta s-sistemi tagħna jikkomunikaw ma' xulxin. Is-sistemi kumplessi u frammentati li għandna lllum jagħmluna vulnerabbli. L-informazzjoni utilizzabbli mhijiex dejjem disponibbli għall-uffiċjali tal-eżekuzzjoni tal- liġi li jkunu jeħtiġuha. Illum, għandna viżjoni ċara dwar kif għandna naġixxu biex nikkoreġu dan. Li ntebbqu ż-żoni fejn hemm distakk u neliminaw kull punt mhux viżibbli sabiex insaħħu s-sigurtà taċ- ċittadini tagħna madwar l-UE." Il-Kummissarju għall-Unjoni tas-Sigurtà, Julian King qal: "L-attakki traġiċi reċenti fl-Ewropa enfasizzaw l-importanza li jkun hemm skambju effettiv tal-informazzjoni bejn l-awtoritajiet tal-Istati Membri. L-approċċ li qed nippreżentaw illum jistabbilixxi meżż immirat u intelliġenti kif nużaw id- dejta eżistenti għall-aħajr riżultati. Dak li qed nipproponu hu pass 'il fuq fil-mod kif namministraw id- dejta għas-sigurtà, billi ngħinu lill-awtoritajiet nazzjonali jindirizzaw aħjar it-theddidiet transnazzjonali u jidentifikaw it-terroristi li jaġixxu bejn il-fruntieri." F'April 2016, il-Kummissjoni ppreżentat Komunikazzjoni dwar sistemi ta' informazzjoni aktar b'saħħithom u aktar intelliġenti għall-fruntieri u s-sigurtà u nediet il-ħidma tal-Grupp ta' Esperti ta' Livell Għoli dwar is-Sistemi ta' Informazzjoni u l-Interoperabbiltà. Il-Grupp ta' Esperti ta' Livell Għoli ppreżenta r-rapport tiegħu fil-11 ta' Mejju li jikkonferma l-opinjonijiet espressi fil-Komunikazzjoni ta' April 2016, u jippreżenta rakkomandazzjonijiet għall-interoperabbiltà tas-sistemi tal-informazzjoni. Ir-rapport tal-lum jagħti ħarsa lejn ir-rakkomandazzjonijiet tal-Grupp ta' Esperti ta' Livell Għoli, u jipproponi t-triq' il quddiem biex jiġu indirizzati n-nuqqasijiet strutturali taħt tliet oqsma ewlenin: (i) il-massimizzazzjoni tas-sistemi ta' informazzjoni eżistenti; (ii) fejn ikun meħtieġ, jiġu żviluppati sistemi kumplimentari biex jingħalqu l-lakuni ta' informazzjoni; u (iii) tiġi żgurata l-interoperabbiltà bejn is-sistemi tagħna. Matul is-sena li għaddiet, il-Kummissjoni ppreżentat għadd ta' proposti bl-għan li jiġu eliminati n- nuqqasijiet pendenti fl-informazzjoni, inkluż l-istabbiliment ta' sistemi ġodda bħal pereżempju s- Sistema ta' Dħul / Ħruġ tal-UE u s-Sistema Ewropea ta' Informazzjoni u ta' Awtorizzazzjoni għall- Ivvjaġġar (European Travel Information and Authorisation System, ETIAS) kif ukoll it-tisħiħ ta' dawk eżistenti bħas-Sistema ta' Informazzjoni Schengen, l-Eurodac u s-Sistema Ewropea ta' Informazzjoni ta' Rekords Kriminali (European Criminal Records Information System, ECRIS). Ir-rapport tal-lum jistabbilixxi approċċ ġdid għall-ġestjoni tad-dejta, fejn is-sistemi ċentralizzati ta' informazzjoni kollha tal-UE għall-ġestjoni tas-sigurtà, tal-fruntieri u tal-migrazzjoni huma interoperabbli b'rispett sħiħ tal-protezzjoni tad-dejta u tad-drittijiet fundamentali. Il-karatteristiċi ewlenin ta' dan l-approċċ huma: Il-portal Ewropew ta' tfittxija – li jippermetti li jsir tiftix simultanju fuq is-sistemi, f'konformità sħiħa mas-salvagwardji tal-protezzjoni tad-dejta u possibbilment ma' regoli aktar simplifikati ta' aċċess għas-sistemi mill-awtoritajiet tal-eżekuzzjoni tal-liġi; Servizz tat-tqabbil bijometriku kondiviż - li jippermetti li jsir tiftix bejn sistemi ta' informazzjoni differenti li jkun fihom dejta bijometrika, possibbilment b'indikaturi ta' "hit/no- hit" li jindikaw il-konnessjoni ma' dejta bijometrika li tkun tinstab f'sistema oħra; Repożitorju komuni tal-identità - ibbażat fuq dejta alfanumerika tal-identità (pereżempju dati tat-twelid, numri tal-passaport) u li jidentifika jekk persuna hijiex irreġistrata b'identitajiet multipli f'bażijiet tad-dejta differenti. L-approċċ propost għandu jegħleb id-dgħufija attwali fl-arkitettura tal-UE tal-ġestjoni tad-dejta, u b'hekk jelimina l-punti mhux viżibbli. B'riżultat ta' dan, l-Aġenzija tal-UE responsabbli mill-ġestjoni tas-sistema ta' informazzjoni, eu-LISA, għandha taqdi rwol kruċjali billi tipprovdi għarfien espert tekniku u ġġib progress fil-ħidma lejn l-interoperabbiltà tas-sistemi ta' informazzjoni. Sabiex eu- LISA tkun tista' timplimenta dan l-approċċ il-ġdid, f'Ġunju 2017 il-Kummissjoni se tippreżenta proposta leġiżlattiva li ssaħħaħ il-mandat tal-Aġenzija. Il-passi li jmiss Il-Kummissjoni se tiddiskuti l-approċċ il-ġdid mal-Parlament Ewropew u mal-Kunsill, bl-għan li jintlaħaq fehim komuni dwar it-triq 'il quddiem qabel tmiem l-2017. Id-diskussjoni se tinforma l- proposta dwar l-interoperabbiltà li l-Kummissjoni se tippreżenta malajr kemm jista' jkun. Fl-istess waqt, il-Kummissjoni tistieden lill-Parlament Ewropew u lill-Kunsill biex jagħmlu progress rapidu fit-twassil ta' prijoritajiet leġiżlattivi dwar is-sistemi ta' informazzjoni għall-ġestjoni tas- sigurtà, tal-fruntieri u tal-migrazzjoni. Fil-qasam tas-sigurtà tal-avjazzjoni, il-Kummissjoni ffaċilitat kuntatti fil-livell politiku biex tiġi żgurata l-koordinazzjoni tal-azzjonijiet bejn l-Istati Uniti u l-UE. Fis-17 ta' Mejju 2017 se ssir laqgħa fi Brussell bejn l-Istati Uniti u l-UE sabiex b'mod konġunt jivvalutaw ir-riskji potenzjali u sabiex jaħdmu għal approċċ komuni biex jiġu indirizzati theddidiet possibbli li qed jiżviluppaw. Id-diskors tal-President Juncker dwar l-Istat tal-Unjoni f'Settembru 2016 u l-konklużjonijiet tal- Kunsill Ewropew ta' Diċembru 2016 enfasizzaw l-importanza li jingħelbu n-nuqqasijiet attwali fil- ġestjoni tad-dejta u li tittejjeb l-interoperabbiltà tas-sistemi ta' informazzjoni eżistenti. L-attakki terroristiċi li seħħew dan l-aħħar poġġew dan f'dawl aktar qawwi, filwaqt li enfasizzaw il-ħtieġa urġenti li s-sistemi ta' informazzjoni jkunu interoperabbli, u li jiġu eliminati l-punti mhux viżibbli attwali fejn suspettati terroristiċi jistgħu jiġu rreġistrati f'bażijiet tad-dejta differenti u mhumiex konnessi ma xulxin, taħt psewdonimi differenti. F'April 2016, il-Kummissjoni ppreżentat Komunikazzjoni dwar sistemi ta' informazzjoni aktar b'saħħithom u aktar intelliġenti għall-fruntieri u s-sigurtà, li fetħet diskussjoni dwar kif is-sistemi ta' informazzjoni fl-UE jistgħu jtejbu aktar il-ġestjoni tal-fruntieri u s-sigurtà interna. F'Ġunju 2016, il- Kummissjoni waqqfet Grupp ta' Esperti ta' Livell Għoli dwar Sistemi ta' Informazzjoni u Interoperabbiltà biex imexxu 'l quddiem din il-ħidma u biex jindirizzaw l-isfidi legali, tekniċi u operazzjonali biex tinkiseb l-interoperabbiltà. Il-Grupp ta' Esperti ta' Livell Għoli kellu l-aħħar laqgħa tiegħu fil-25 ta' April 2017 u ppreżenta r-rapport finali fil-11 ta' Mejju 2017. L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit- terroriżmu u għas-sigurtà fl-Unjoni Ewropea. Sa mill-adozzjoni tal-Aġenda, sar progress sinifikanti fl- implimentazzjoni tagħha, li jwitti t-triq lejn Unjoni tas-Sigurtà effettiva u ġenwina. Għal Aktar Informazzjoni Komunikazzjoni: Is-7 Rapport ta' Progress dwar l-Unjoni tas-Sigurtà Komunikazzjoni: Sistemi tal-Informazzjoni aktar b'Saħħithom u aktar Intelliġenti għall-Fruntieri u għas-Sigurtà Komunikazzjoni: Azzjoni fuq l-Aġenda Ewropea dwar is-Siġurtà biex jiġi miġġieled it-terroriżmu u titwitta t-triq lejn Unjoni ta' Sigurtà effettiva u ġenwina Komunikazzjoni: Aġenda Ewropea dwar is-Sigurtà Skeda Informattiva: Is-Sistemi ta' Informazzjoni tal-UE Skeda Informattiva: L-Unjoni tas-Sigurtà Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from A_enda_Ewropea_dwar_is-Sigurt___Il-Kummissjoni_tistabbilixxi_appro____did_dwar_l-interoperabbilt__tas-sistemi_tal-informazzjoni.pdf